Bloch MB.200

Το Bloch MB.200 ήταν γαλλικό δικινητήριο μέσο βομβαρδιστικό της δεκαετίας του 1930. Κατασκευάστηκαν περισσότερα από 200 για τη Γαλλική Πολεμική Αεροπορία καθώς και μεγάλος αριθμός κατόπιν αδείας στην Τσεχοσλοβακία. Παρόλο που εντάχθηκε σε υπηρεσία το 1935, ήταν ήδη παρωχημένο τεχνολογικά όταν ξέσπασε ο Δεύτερος Παγκόσμιος Πόλεμος και είχε ξεκινήσει ήδη η απόσυρσή του από μονάδες πρώτης γραμμής.

Σχεδιασμός και ανάπτυξη 
Το πρωτότυπο πραγματοποίησε την παρθενική του πτήση στις 26 Ιουνίου 1933. Μαζί με το μεγαλύτερων διαστάσεων Farman F.221 κέρδισαν σχετικό διαγωνισμό της αεροπορίας για αεροσκάφη αυτής της κλάσης. Την 1η Ιανουαρίου 1934 έγινε η αρχική παραγγελία για 30 ΜΒ.200 ενώ σύντομα ακολούθησαν και άλλες με αποτέλεσμα στα τέλη του 1935 να έχουν εξοπλισθεί με τον τύπο δώδεκα σμηναρχίες. Στη Γαλλία παρήχθησαν συνολικά 208 αεροσκάφη.

Επιχειρησιακή ιστορία 
Η Τσεχοσλοβακία επέλεξε το MB.200 στα πλαίσια του ευρύτερου επανεξοπλισμού της αεροπορίας της στα μέσα της δεκαετίας του 1930. Παρόλο που δεν ήταν προηγμένο τεχνολογικά και σύντομα κατέστη παρωχημένο, η Τσεχοσλοβακία το επέλεξε επειδή χρειάζονταν άμεσα ένα αξιόπιστο σχέδιο, που θα μπορούσε να κατασκευαστεί εγχώρια. Η βιομηχανία της χώρας δεν είχε επαρκή εμπειρία με αεροσκάφη μεγάλων διαστάσεων, δη ολομεταλλικής κατασκευής. Οι Aero και Avia κατασκεύασαν εγχώρια 124 αεροσκάφη. Τα MB.200 τσεχοσλοβακικής κατασκευής είχαν μικροδιαφορές σε σχέση με τα γαλλικά, κυρίως στον εξοπλισμό και τον αμυντικό οπλισμό. Τα αεροσκάφη αυτά έπεσαν σταδιακά στα χέρια της Luftwaffe, όταν η χώρα διαμελίστηκε και πέρασε στον έλεγχο του Τρίτου Ράιχ στα 1938-39. Μερικά παραδόθηκαν αργότερα στη Βουλγαρία, που τότε ήταν σύμμαχος της Γερμανίας.

Τα MB.200 ήταν ξεπερασμένα και δεν διαδραμάτισαν σημαντικό ρόλο στη Μάχη της Γαλλίας. Η Γαλλία του Βισύ χρησιμοποίησε ένα σμήνος MB.200 στις επιχειρήσεις ενάντια στους Συμμάχους στον Λίβανο και τη Συρία το 1941.

Χρήστες 
 Βουλγαρία
 Η Βουλγαρική Πολεμική Αεροπορία αγόρασε 12 MB.200, τσεχοσλοβακικής κατασκευής, από τη Γερμανία το 1939 και τα αξιοποίησε σαν εκπαιδευτικά.
 Τσεχοσλοβακία
 Τσεχοσλοβακική Πολεμική Αεροπορία
 Γαλλία
 Η Γαλλική Πολεμική Αεροπορία (Armée de l'Air) ενέταξε τον τύπο σε υπηρεσία το 1935.
 Γερμανία
 Luftwaffe (αιχμαλωτισμένα αεροσκάφη)

Δείτε επίσης

Αεροσκάφη που σχετίζονται με την ανάπτυξη του MB.200 
 MB.210

Παρόμοια αεροσκάφη 
 LWS-6 Żubr

Παραπομπές

Βιβλιογραφία 
 Angelucci, Enzo. World Encyclopedia of Military Aircraft. London, Jane's Publishing, 1981. ISBN 0-7106-0148-4.
 Green, William and Gordon Swanborough. "Balkan Interlude - The Bulgarian Air Force in WWII". Air Enthusiast. Issue 39, May–August 1989. Bromley, Kent: Tri-Service Press, pp. 58–74. ISSN 0143-5450.
 Shores, Christopher S. and Cristian-Jacques Ehrengardt. "Syrian Campaign, 1941: Part 1; Forestalling the Germans; air battles over S. Lebanon". Air Pictorial, July 1970. pp. 242–247.
 Shores, Christopher S. and Cristian-Jacques Ehrengardt. "Syrian Campaign, 1941: Part 2; Breaking the back of Vichy air strength; conclusion". Air Pictorial, August 1970. pp. 280–284.
 Taylor, Michael J.H. Warplanes of the World 1918-1939. London:Ian Allen, 1981. ISBN 0-7110-1078-1.

Εξωτερικοί σύνδεσμοι
 

Αεροσκάφη Bloch
Βομβαρδιστικά αεροσκάφη
Εμβολοκινητήρια στρατιωτικά αεροσκάφη
Αεροσκάφη του Β' Παγκοσμίου Πολέμου